DA Den Europæiske Unions Tidende L 139/29

KOMMISSIONENS AFGØRELSE

af 3. juni 2009

om nedsættelse af en ekspertgruppe med henblik på teknisk rådgivning om økologisk produktion

(2009/427/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1) indeholder en definition af målsætningerne og principperne for økologisk produktion og fastsætter grundlæggende krav til produktion, mærkning og kontrol med økologiske produkter i vegetabilsk og animalsk produktion og akvakulturproduktion.

(2) Med Kommissionens meddelelse til Rådet og Europa-Parlamentet om en EU-aktionsplan for økologiske fødevarer og økologisk landbrug, der blev vedtaget i juni 2004 (2), ønsker Kommissionen at vurdere situationen og nedfælde grundlaget for politikudformningen og herved tilvejebringe en overordnet strategisk vision for økologisk landbrugs bidrag til den fælles landbrugspolitik. Den europæiske handlingsplan for økologiske fødevarer og økologisk landbrug indeholder som aktion 11 en anbefaling om etablering af et uafhængigt ekspertpanel, der kan yde teknisk rådgivning.

(3) Kommissionen kan få behov for teknisk rådgivning for at træffe beslutning om at tillade anvendelse af produkter, stoffer og teknikker i økologisk landbrug og forarbejdning, for at udvikle eller forbedre reglerne for økologisk landbrug og, mere generelt, for at belyse alle andre spørgsmål, der vedrører økologisk produktion. Der er tale om komplicerede og tidskrævende processer, som kræver en høj grad af specialisering.

(4) Det er derfor nødvendigt at nedsætte en ekspertgruppe vedrørende økologisk landbrug og definere dens opgaver og struktur.

(5) Gruppen skal være med til at sikre nem adgang til højt kvalificeret teknisk rådgivning på en lang række områder i tilknytning til økologisk produktion.

(6) Gruppen bør bestå af videnskabsmænd og andre eksperter med kompetencer inden for økologisk produktion og skal kunne afgive uafhængig, højt kvalificeret og klar teknisk rådgivning til Kommissionen.

(7) Der bør fastsættes regler for gruppemedlemmernes videregivelse af oplysninger, uden at det i øvrigt påvirker Kommissionens sikkerhedsforskrifter i bilaget til Kommissionens afgørelse 2001/844/EF, EKSF, Euratom (3).

(8) Personoplysninger om gruppens medlemmer skal behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4) —

TRUFFET FØLGENDE AFGØRELSE:

Artikel 1

Ekspertgruppen vedrørende Teknisk Rådgivning om Økologisk Produktion

Herved nedsættes Ekspertgruppen vedrørende Teknisk Rådgivning om Økologisk Produktion, i det følgende benævnt »gruppen«.

Artikel 2

Opgaver

Gruppens opgave er at bistå Kommissionen med at:

a) evaluere produkter, stoffer og teknikker, som kan anvendes i økologisk produktion, under hensyntagen til de i forordning (EF) nr. 834/2007 fastlagte målsætninger og principper

b) forbedre eksisterende regler og udvikle nye produktionsregler

c) sikre udveksling af erfaringer og god praksis inden for økologisk produktion.

Artikel 3

Høring

1. Kommissionen kan høre gruppen om alle spørgsmål vedrørende økologisk produktion.

2. Formanden for gruppen kan råde Kommissionen til at høre gruppen om specifikke spørgsmål.

Artikel 4

Sammensætning — udnævnelse

1. Gruppen består af 13 medlemmer.

2. Gruppens medlemmer udnævnes af Kommissionen blandt specialister, som har kompetence på de i artikel 2 og artikel 3, stk. 1, omhandlede områder, og som har reageret på den offentlige indkaldelse af interessetilkendegivelser. Kommissionen kan desuden opstille en liste over personer, der ikke har kunnet udnævnes som permanente medlemmer, selv om disse under udvælgelsesproceduren blev anset for egnede som medlemmer af gruppen.

3. Listen kan anvendes til at udnævne personer som erstatning for medlemmer af gruppen eller til at udnævne medlemmer af undergrupper.

4. Medlemmerne af gruppen udnævnes personligt og rådgiver Kommissionen uafhængigt af instruktioner udefra.

5. Medlemmerne af gruppen udnævnes for en periode på tre år og kan genudnævnes, dog højst i tre på hinanden følgende perioder. De forbliver medlemmer, indtil de udskiftes i overensstemmelse med stk. 6, eller deres mandat ophører.

6. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikels stk. 4 eller i traktatens artikel 287, kan udskiftes i den resterende del af deres mandatperiode.

7. Medlemmer, der er personligt udnævnt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed. De skal også på hvert møde tilkendegive særinteresser, der kan anfægte deres uafhængighed i forhold til punkterne på dagsordenen.

8. Navnene på de personer, der udnævnes personligt som medlemmer af gruppen og undergrupperne, eller som opføres på listen, offentliggøres på webstedet for Generaldirektoratet for Landbrug og Udvikling af Landdistrikter og i registret over ekspertgrupper. Indsamling, forvaltning og offentliggørelse af navnene finder sted i overensstemmelse med forordning (EF) nr. 45/2001.

Artikel 5

Virkemåde

1. Gruppen vælger en formand og to næstformænd blandt sine medlemmer ved simpelt flertal.

2. Efter aftale med Generaldirektoratet for Landbrug og Udvikling af Landdistrikter kan der nedsættes undergrupper til at undersøge specifikke spørgsmål på grundlag af et af gruppen fastlagt mandat. Sådanne grupper opløses, når deres mandat er opfyldt. Undergrupperne består af højst syv medlemmer fra gruppen eller fra den i artikel 4, stk. 3, omhandlede liste.

3. Kommissionens repræsentant kan anmode eksperter eller observatører med specifik viden om et emne på dagsordenen om at deltage i gruppens eller undergruppens arbejde, hvis dette er hensigtsmæssigt eller nødvendigt.

4. Oplysninger, som erhverves ved deltagelse i en gruppes eller undergruppes arbejde, må ikke videregives, hvis Kommissionen mener, at de vedrører fortrolige emner.

5. Gruppen og undergrupperne mødes almindeligvis i Kommissionens lokaler i overensstemmelse med de procedurer og den tidsplan, der fastsættes af Kommissionen. Sekretariatsarbejdet varetages af Kommissionen. Andre tjenestemænd i Kommissionen med interesse i det pågældende spørgsmål kan deltage i møder i gruppen og dens undergrupper.

6. Gruppen fastsætter selv sin forretningsorden på grundlag af Kommissionens standardforretningsorden (5).

7. Kommissionen kan på internettet offentliggøre alle gruppens dagsordener, mødereferater, konklusioner, delkonklusioner eller arbejdsdokumenter på originalsproget.

Artikel 6

Mødeudgifter

Kommissionen godtgør rejseudgifter og, hvis relevant, opholdsudgifter for medlemmer og eksperter i forbindelse med gruppens arbejde i overensstemmelse med Kommissionens regler for godtgørelser til eksterne eksperter.

Der ydes ikke vederlag for de tjenester, som præsteres i henhold til denne afgørelse.

Mødeudgifter godtgøres inden for grænserne af det årlige budget, som den ansvarlige tjenestegren i Kommissionen har tildelt gruppen.

Artikel 7

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 3. juni 2009. På Kommissionens vegne Mariann FISCHER BOEL Medlem af Kommissionen

(1) EUT L 189 af 20.7.2007, s. 1.

(2) SEK(2004) 739.

(3) EFT L 317 af 3.12.2001, s. 1.

(4) EFT L 8 af 12.1.2001, s. 1.

(5) SEK(2005) 1004.